Zahn voel weer son op haar gesig ná donker seisoenZahn (Foto: Zahn/Facebook) Vir jare het die sangeres Zahn net “roumusiek”, soos wat sy self na haar vorige enkelsnitte verwys, gemaak. Die Centurionse sangeres, wat in 2019 in die Afrikaanse musiekmark verskyn het met haar debuutalbum Masker, sê sy wou met haar jongste enkelsnit, “Somerson”, die donkerder ballades waarvoor sy bekend is, agterlaat. “Somerson” is ŉ ritmiese popliedjie wat die voete sal laat jeuk. Met dié liedjie bevestig Zahn dat sy deur ŉ genesingsproses moes gaan wat haar uiteindelik die lig aan die einde van die tonnel laat sien het. “Ek is as kind geboelie. Ek het eers deur my liedjies vergifnis en vrede gevind. Musiek en woorde het gehelp met die genesingsproses,” sê Zahn. “Op ŉ meer figuurlike vlak kan die liedjie ook beskou word as my sonnige terugkeer na die musiekbedryf. Ek het die mantel van die hartseer en pyn soos die winter van my skouers afgegooi en nou hardloop ek na die son toe. “Ons vergeet soms dat ná ŉ koue winter, die warm son altyd weer sal skyn.“ Zahn het dit reggekry om die afgelope paar jaar verskeie musikale gedaanteverwisselings te ondergaan. “Ek het ook deur ŉ pynlike groeiproses ontwikkel tot ŉ sangeres wat luisteraars met my musikale weerloosheid ontroer. Ek is vir eers klaar met die sogenaamde roumusiek en was lus was om iets so warm soos ŉ heerlike sonskyndag uit te reik.” “Somerson” is saam met Roux Cloete en Ruan Tennant geskryf. “As mense na die liedjie luister moet hulle voete onmiddellik begin beweeg. Hulle gedagtes moet dwaal na ŉ braaivleisvuur, ŉ blou swembad of ŉ vakansie by die see.” “Somerson” is beskikbaar op alle groot digitale platforms.